Sekkingstad (bedrift)

**Sekkingstad AS** er en bedrift etablert i 1923 som driver produksjon og distribusjon av laks og ørret. Bedriften har sitt hovedkontor på Skaganeset på Skogsvåg på øya Sotra i Øygarden. 

## Virksomhet
Selskapet ble startet i 1923 av Konrad Sekkingstad (1899–1954). Sekkingstads første virksomhet var handel med hummer. Han bygde stadig større anlegg, og på det meste hadde han  levende hummer klar for levering. Fra slutten av 1930-årene deltok firmaet aktivt i sildefiske og salting av sild. Det ble også bygd fryselager, noe som gjorde det mulig å fryse ned villaks for salg utenom sesongen. Blant annet fikk han bygd vindmølle på Skålevikskjæret. Denne gav lys, slik at det kunne arbeides ved hummeranlegget på kvelds- og nattestid.

I 1962 var firmaet gått over til andre generasjon Sekkingstad, og det ble startet en hermetikkfabrikk for reker, hummer og krabbe. På slutten av 1960-årene begynte virksomheten eksperimentering med oppdrett av regnbueørret. Etter hvert som tilgangen på norsk hummer ble dårligere, gikk firmaet Sekkingstad inn som deleier, for senere å bli eneeier av Orkney Seafoods Ltd på Orknøyene. Etter hvert tok oppdrett av laks og ørret seg opp langs norskekysten. Firmaet spesialiserte seg da på lakseeksport, blant annet direkte til Italia, Japan og USA.

Virksomheten Sekkingstad har vært drevet av familien Sekkingstad i tre generasjoner. Den var per 2024 eid og ledet av Bård Sekkingstad (født 1967). Eierskapet var gjennom to aksjeselskaper.

Selskapet besto per 2024 av to tradingselskaper, Sekkingstad AS og Skagerak Salmon AS, og to foredlingsfabrikker, Fjord Processing AS og Skagerak Processing AS.

## Konflikt om arbeidsforhold og tariffavtale
Fra 2018 til 2013 tredoblet Sekkingstad salgsinntektene, og firmaet ble av *[[Dagens Næringsliv]]* i 2011–13 omtalt som en gasellebedrift på grunn av sin raske og store vekst. 

I desember 2013 opprettet Sekkingstad et polsk selskap, *Norse Production Spolka z Ograniczona Odpowirdzialnoscia* med et norsk underselskap, *Norse Production* NUF. Eierskapet til produksjonen ble overdratt til denne gruppa. Det samme gjaldt arbeidsgiveransvaret for 20 fast ansatte norske et 40-talls polske vikarer. Dette ble av fagbevegelsen sett i sammenheng med at EUs vikardirektiv trådte i kraft i Norge 1. januar 2014. Bård Sekkingstad benektet at overdragelsen var et forsøk på å omgå reglene i direktivet, men opplyste at det på grunn av sesongvariasjoner var uaktuelt å gi de polske vikarene fast ansettelse og like vilkår som de norske ansatte. Omorganiseringen gjorde at norske og polske arbeidere hadde ulik lønn, at de norske ansatte mista retten til avtalefestet pensjon og at den lokale tariffavtalen ble avviklet.  I 2014 krevde LO at den statlige tariffnemnda skulle allmenngjøre tariffavtalen innen fiskeriproduksjon. Nemnda gav medhold i dette, noe som førte til en økning timelønn fra noe under 100 kroner til 162 kroner. I 2017 fastslo Arbeidstilsynet at bedriften på ulovlig vis unndro seg å betale overtidstillegg. 

Mens Norse var ansvarlig for produksjon og arbeidsforhold, var det Sekkingstad som eide og leide ut produksjonslokalene. Sekkingstad hadde også garantert for leasing av produksjonsutstyret. Bedriftene hadde felles kontor, samme advokat og revisor, og Sekkingstad førte regnskapet for Norse. 

Forholdet til de polske arbeiderne utviklet seg etter hvert til en større konflikt. I 2015 fikk LO og Fiskeridepartementet et anonymt brev fra noen av arbeiderne i Norse Production. Her ble det protestert både på lønn og arbeidsforhold ved bedriften. Den ble beskyldt for systematisk underbetaling av polske arbeidere – «sosial dumping». I september 2017 gikk et stort flertall av arbeiderne til streik med krav om tariffavtale. Bedriften gikk likevel relativt normalt, da det ble hentet inn andre arbeidere via bemanningsselskap. I oktober ble det så varslet sympatistreik, noe som ville gjøre at Norse ikke ville få tak i isoporkasser til å pakke fisk i. Kort tid etter ble det inngått tariffavtale. I februar 2018 leverte Nærings- og Nytelsesmiddelarbeiderforbundet (NNN) krav om etterbetaling av manglende overtidstillegg.

I april 2018 valgte styret i Norse å slå bedriften konkurs. En av årsakene ble sagt å være at kravet om etterbetaling for overtid gjorde det umulig å drive videre. Kort tid etter ble lokalene tatt over av selskapet et nyopprettet selskap, Sund Laksepakkeri. I dette selskapet ble ingen fagorganiserte tilbudt jobb. Sekkingstad AS stod som eneste leverandør til både Norse og Sund.

I en rettssak knyttet til dette fikk LO og NNN medhold i at det hadde skjedd ulovlig diskriminering av fagorganiserte. 45 polske arbeidere ble tilkjent ca. 30 millioner kroner i erstatning. Tingrettens avgjørelse ble anket, men før saken kom til lagmannsretten, ble  også Sund Laksepakkeri slått konkurs. 

Sekkingstad ble beskyldt for fagforeningsknusing. Konsernsjef Bård Sekkingstad mente at relativ kjøpekraft for lønnen til de polske arbeiderne tilsvarte mer enn dobbelt så mye som de norske kollegaene.

I 2020 publiserte sosiolog Isak Lekve (f. 1984) en analyse av arbeidstakernes maktgrunnlag i konflikten om Norse Production under overskriften *Arbeidskamper i det nye arbeidslivet*. Analysen var en del av hans doktorgradsavhandling. I analysen påpeker Lekve svakheten i den norske modellen, der arbeidstakerne ved Norse Production gjennom sin streik først vant frem, men at bedriftseierne i det neste avviklet bedriften, etablerte en ny bedrift. I den nye bedriften ble arbeidstakerne igjen stående uten tariffavtale.

## Referanser


## Eksterne lenker
*